
PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative privind sondajele de opinie

Propunerea legislativă privind sondajele de opinie a fost transmisă Comisiei cu adresa nr. Pl.-x  241 din 22 aprilie 2008.
Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru drepturile omului, culte şi problemele minorităţilor naţionale şi Comisiei juridice, de disciplină şi imunităţi. Comisia pentru drepturile omului, culte, şi problemele minorităţilor naţionale a avizat favorabil propunerea legislativă iar Comisia juridică, de disciplină şi imunităţi a hotărât avizarea negativă. a acesteia.

În redactarea raportului Comisia a ţinut cont de avizul favorabil nr. 1746/17.12.2007, emis de Consiliul Legislativ şi de Punctul de vedere al Guvernului nr. 282/31.01.2008, care nu susţine adoptarea acestei iniţiative legislative.                                                                                                                                                                                                                                                                                                                                                                   
Prin obiectul de reglementare şi conţinutul său, propunerea legislativă face parte din categoria legilor ordinare.

Propunerea legislativă a fost respinsă de Senat, în şedinţa din 15 aprilie 2008, în calitate de primă Cameră sesizată.

Comisia pentru cultură, arte, mijloace de informare în masă a dezbătut propunerea legislativă în şedinţa  din ziua de 9 septembrie  2008. 

Propunerea legislativă are ca obiect instituirea unor reglementări cu privire la institutele de sondare a opiniei publice şi sondajele de opinie date publicităţii, având drept scop evitarea manipulării electoratului.
La lucrările Comisiei au fost prezenţi 20 deputaţi, din totalul de 22 membri ai Comisiei. 

Raportul Comisiei a fost adoptat cu unanimitatea voturilor celor prezenţi în sală în momentul votului. 
Potrivit prevederilor art. 75 din Constituţia României, republicată, şi al art. 92 din Regulamentul Camerei Deputaţilor, republicat, Camera Deputaţilor este Cameră decizională.
În urma dezbaterii, Comisia pentru cultură, arte, mijloace de informare în masă propune respingerea propunerii legislative privind sondajele de opinie.

Motivaţia respingerii se întemeiază pe faptul că iniţiativa legislativă instituie pentru Consiliul Naţional al Audiovizualului, obligaţii ce exced limitele de competenţă ale acestei instituţii, aşa cum sunt ele prevăzute în Legea audiovizualului nr.504/2002, cât şi datorită faptului că, în Codul audiovizual, adoptat prin decizia Consiliului, sunt cuprinse norme privind etica jurnalistică şi norme privind prezentarea sondajelor de opinie.  

